
1.feladat
Mítosz, vagy tény?
A feladat a kritikus gondolkodást segíti. Kártyákra kell írni provokatív kijelentéseket vagy kérdéseket, mint „Aki nem tudja, az tanítja,” vagy „A tanároknak nagyon sok szünetük van.” Egyik tanuló kihúz egy kártyát, elmondja a véleményét, a csoport véleményt mond, hogy az mítosz, vagy tény. Szinte bármilyen témában lehet ilyen állításokat kártyára írni, és vitákat kezdeményezni.

2.feladat
Kiégési napló írása
Napi pár perc naplóírás segít megelőzni a kiégést, mert a fókuszált feladat csökkenti a stresszt. A következő irányított kérdések segítséget jelenthetnek:
Mit újat tudtam meg magamról ma?
Mi lepett meg ma leginkább?
Mi az, amit holnaptól másként szeretnék ezentúl csinálni?

3.feladat
Hogy vagy ma?
Ehhez a feladathoz fotókat teszünk a padlóra, vegyesen. Bármit ábrázolhatnak, tájkép, csendélet, portré, figuratív vagy absztrakt lehet a kép. A tanulók figyelmesen megnézik a képeket, egyet kiválasztanak, amelyik a hangulatukat tükrözi. Elmondják, hogy miért illik a kép az aznapi hangulatukhoz. 
A továbbképzésen ez az egyszerűnek tűnő feladat nagyon tanulságos volt. Volt, akik egy-két szóval, asszociációval kötöttek össze képet és érzést, másoknak egész történetük volt, friss útiélményeik vagy személyes asszociációik. Különleges atmoszférát teremtett a láncban körbemenő kommunikációs feladat. 

